**Împușcă-mă, să-mi treacă**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- S-a subțiat și stratul de ozon,

O inimă de dorul tău se frânge,

Tânjește după un sărut cazon,

Dar tu nu vii și lacrimi curg, de sânge.

E liniște, doar gânduri în desant

Atacă somnul tropăind prozaic

Nu pot s-adorm, mă doare un versant,

Iar fără tine-s un tablou arhaic.

Și timpul parcă este depravat

Mă-nvăț-algebra s-o recit în greacă,

Dar dacă-s de iubire vinovat,

Împușcă-mă și tot nu o să-mi treacă.

- Aud prin vis tic-tacul unui ceas

Ce numără secundele impare

Şi te somez când numai la un pas

De cer suntem. El poate să separe

Dorinţa ta de trupul meu ascuns

În catifeaua neagră ca o karmă?

Te-aş împuşca dac-aş găsi răspuns

Cu buzele, dar n-am permis de armă.

Revendic dreptul să comit greşeli,

Dar te invit zâmbind, contraatacă,

De pierd sau de câştig ce îndoieli

M-or condamna? Iubirea n-o să-mi treacă!

Ioan Grigoraș Liliana Trif